Mānga ya 63: Solomone Mulopwe wa Tunangu
SOLOMONE wabikala ukidi nkasampe. Uswele Yehova ne kulonda madingi mayampe amupele shandi Davida. Yehova waloelelwa Solomone, o mwanda bufuku bumo wamunena mu kilotwa’mba: ‘Solomone, i kika kyosaka nkupe?’
Penepa Solomone walondolola’mba: ‘A Yehova Leza wami, ndi mwanuke bininge kadi nkiyukilepo ne mwa kuludikila mwine. Nanshi umpe tunangu twa kuludika nato bantu bobe mobifwaninwe.’
Yehova wasangela kulomba kwalomba Solomone. Penepo wanena’mba: ‘Mwanda ubalombe tunangu, pa kyaba kya kulomba būmi bwa mafuku malampe nansha bupeta, nkakupa tunangu tuvule kupita bantu bonso. Ino nkakupa kadi bupeta ne ntumbo byokulombele.’
Kitatyi kityetye kupita’po, bana-bakaji babidi abaiya kusamba mwanda mukomo kudi Solomone. Umo waanza’mba: ‘Nadi na yeu mwana-mukaji mu njibo imo, kupwa nabutula mwana mwana-mulume, mafuku matyetye pa kupita’po, nandi wabutula wandi. Ebiya mu bufuku, wandi mwana wafu. Penepo ami ndele, wayata wandi mwana mufwe wamutūla kondele, kupwa wasela wami. Ami pa kubūka, najingulula mwana mufwe’wa, namone’mba ke wamipo.’
Kupwa mukwabo kanena’mba: ‘Ke amopo! Mwana mūmi i wami, mufwe i wandi!’ Mwana-mukaji umbajinji walondolola’mba: ‘Ke amopo! Mufwe i obe, mūmi i wami!’ Bana-bakaji’ba abepatanya. Le pano Solomone usa kutyiba uno mwanda namani?
Ponka’pa walombe kipete, abo pa kwiya nakyo, kanena’mba: ‘Lala mwana mūmi mu mpasu ibidi, upe umo ne umo lupasu lwandi.’
Mwinē mwana waela lubila’mba: ‘Leka! Nakwisāshila, kokepaya mwana. Nanshi mupe’ye!’ Ino mwana-mukaji mukwabo wanena’mba: ‘Kokipa’ye muntu nansha umo, mulale mpasu ibidi.’
Ku mfulo Solomone wanena’mba: ‘Kokamwipaya! Pa’ye mwana-mukaji umbajinji. Aye ye inandi.’ Solomone wayuka inamwana mwanda ye usenswe mwana bininge kadi usaka bape’ye mwana-mukaji ungi pa kyaba kya kumwipaya. Bantu pa kwivwana mwatyibila Solomone uno mwanda, abasangala’mba tubamone mulopwe wa tunangu.
Leza waesela bantu mu bubikadi bwa Solomone na kumeneja panshi bidibwa bivule, ñano, mebele a buluba, buñanza, bikuyu ne bidibwa bikwabo. Bantu abavwala bisandi bilumbuluke ne kulāla mu mobo mayampe. Bantu abaikala na bintu bivule biyampe.
1 Balopwe 3:3-28; 4:29-34.
Bipangujo
- Yehova wanena Solomone bika, ne Solomone walondolola namani?
- Yehova pa kusangela byalomba Solomone, wamulaya kumupa bika ne bika?
- I mwanda’ka waiya kusamba bana-bakaji babidi kudi Solomone?
- Monka momwena pa kifwatulo, Solomone wapwija namani uno mwanda?
- Bubikadi bwa Solomone budi namani, ne mwanda waka?
Bipangujo bikwabo
- Tanga 1 Balopwe 3:3-28.
Bana-balume bapelwe biselwa mu bulongolodi bwa Yehova dyalelo bakokeja kuboila ñeni’ka ku binenwa bya Solomone bitanwa mu 1 Balopwe 3:7? (Mit. 119:105; Nk. 3:5, 6)
Milombelo ya Solomone itūshidile kimfwa’ka kilumbuluke kitulombola bintu byotufwaninwe kulomba? (1 Bal. 3:9, 11; Nk. 30:8, 9; 1 Yoa. 5:14)
Muswelo wāpwijije Solomone lupata lwa bana-bakaji babidi witukulupija’mba buludiki bwiya kumeso bwa Yesu Kidishitu, Solomone Mukatampe, bukekala namani? (1 Bal. 3:28; Is. 9:6, 7; 11:2-4)
- Tanga 1 Balopwe 4:29-34.
Yehova wālondolwele namani pāmulombele Solomone mutyima wa kikōkeji? (1 Bal. 4:29)
Bantu bālongele bukomo mwanda wa kwiya kwivwana tunangu twa Solomone, le netu tufwaninwe kumona namani kifundwa kya Kinenwa kya Leza? (1 Bal. 4:29, 34; Yoa. 17:3; 2 Tem. 3:16)
bem_Latn bem_Latn bem_Latn lua_Latn bem_Latn bem_Latn bem_Latn bem_Latn bem_Latn lua_Latn bem_Latn ceb_Latn bem_Latn bem_Latn lua_Latn bem_Latn bem_Latn ceb_Latn kmb_Latn bem_Latn kon_Latn bem_Latn kmb_Latn bem_Latn bem_Latn